Henning Berg

Henning Stille Berg (født 1. september 1969) er en norsk fotballtrener og tidligere fotballspiller.
Berg spilte høyreback eller midtstopper, og var i mange år fast på det norske landslaget. Berg fikk til sammen 100 A-landskamper, og er med det spilleren med tredje flest landskamper for Norges herrelandslag gjennom tidene. Bare Thorbjørn Svenssen (104) og John Arne Riise (110) har flere A-landskamper for herrelandslaget.
Etter at han la opp som spiller i 2004 har Berg vært trener for Lyn, Lillestrøm, Blackburn, Legia Warszawa, Videoton og Stabæk.


== Spillerkarriere ==
Henning Berg er oppvokst på Hosle og Lørenskog. Til tross for at han bodde på Lørenskog spilte han fotball fra lilleputt-stadiet i Oslo-klubben KFUM, der faren til kameraten hans var trener. Berg begynte sin seniorkarriere i KFUM, før han gikk til Vålerenga i 1988. Han spilte fire sesonger for VIF, men gikk til erkerivalen Lillestrøm i 1992. Det var som Lillestrøm-spiller at han debuterte på landslaget, i en privatlandskamp mot Færøyene i 13. mai 1992 (Resultat:2–1). Glimrende spill i VM-kvalifiseringskampen mot England senere samme år gjorde at han ble kjøpt av Premier League-klubben Blackburn Rovers.
I 1994 spilte han samtlige kamper for Norge i fotball-VM i USA. Våren 1995 vant Blackburn serien, og Berg ble med det den første nordmannen som ble seriemester i engelsk fotball. Bergs spillerdrakt og medalje er i dag utstilt på fotballmuseet på Ullevaal Stadion. I 1997 ble han solgt til Manchester United, hvor han ble lagkamerat med Ole Gunnar Solskjær og Ronny Johnsen. Berg spilte tre sesonger for United og var med på å vinne The Treble med klubben, Premier League, FA-cupen og UEFA Champions League, i 1999. Han var skadet og spilte derfor ikke FA-cup- og UEFA Champions League-finalene. Han deltok også i fotball-VM i 1998, hvor han var Norges kaptein.
I 2000 returnerte Berg til Blackburn, hvor han spilte ytterligere tre sesonger, før han avsluttet karrieren med én sesong i skotske Rangers FC. Han spilte sin 100. og siste landskamp i privatlandskampen mot Wales i mai 2004, hvor han spilte 20 minutter før han forlot banen til stående applaus. Han la opp som spiller sommeren 2004.


== Trenerkarriere ==


=== Lyn ===
Henning Berg skrev under en fireårskontrakt for Fotballklubben Lyn den 22. april 2005. Berg fikk sin debut som Lyn-trener mot Idrettsklubben Start på Ullevaal Stadion 24. april 2005; kampen endte 1–1. Henning Berg ledet Lyn til en tredjeplass i Tippeligaen den sesongen.
Etter en god start på Tippeligaen, ble det den 19. august 2008 klart at Henning Berg skulle overta som hovedtrener for Lillestrøm Sportsklubb fra og med 1. januar 2009. Etter mye uroligheter i Lyn, ble det den 9. september 2008 kunngjort at Henning Berg sluttet som Lyn-trener med umiddelbar virkning. Henning Bergs siste kamp som trener for Lyn var mot Tromsø IL den 31. august 2008, hvor sluttresultatet ble 3–3. Berg ledet Lyns førstelag gjennom totalt 122 kamper.


=== Lillestrøm ===
Selv om planen var at Henning skulle ta over Lillestrøm SK etter nyttår, tok han over som hovedtrener 21. oktober 2008, dagen etter at Lillestrøm hadde tapt 3–1 mot Vålerenga. Da Henning Berg startet jobben, lå Lillestrøm tre poeng over sikker plass, med to serierunder igjen. I Bergs første kamp som Lillestrøm-trener vant laget 4–2 mot Rosenborg på Åråsen Stadion, og sikret med det tippeligaspill i 2009.
Den 27. oktober 2011 ble Berg løst fra sin stilling som trener for klubben, etter en periode med svake resultater og indre uro i klubben.


=== Blackburn Rovers ===
Den 31. oktober 2012 ble Henning Berg bekreftet som ny manager for sin tidligere klubb Blackburn Rovers FC. Han skrev under på en treårskontrakt og erstattet Steve Kean, som hadde fått sparken i september samme år. Den 27. desember 2012 meldte klubben på sine hjemmesider at Berg hadde fratrådt managerjobben med øyeblikkelig virkning.


=== Legia Warszawa ===
Den 19. desember 2013 ble Berg bekreftet som ny manager for Legia Warszawa, med virkning fra 1. januar 2014. Klubben sa opp kontrakten med umiddelbar virkning den 4. oktober 2015.


=== Trenerstatistikk ===


== Meritter ==


=== Som spiller ===
Blackburn RoversPremier League (1): 1994–95
Ligacupen (1): 2002Manchester UnitedPremier League (2): 1998–99, 1999–2000
UEFA Champions League (1): 1999
FA-cupen (1): 1999


=== Som trener ===
Legia WarszawaEkstraklasa (1): 2013–14
Polsk cup (1): 2014–15


=== Individuelt ===
Årets Kniksen 1999
Kniksens hederspris 2004
Gullklokka
Den første spilleren som vant Premier League med to forskjellige klubber.
Den første nordmannen som ble engelsk ligamester.


== Referanser ==


== Eksterne lenker ==
(en) Henning Berg – kategori av bilder, video eller lyd på Commons 
(en) Henning Berg på Internet Movie Database 
(en) Henning Berg – FIFA 
(en) Henning Berg – UEFA 
(en) Henning Berg – Transfermarkt 
(en) Henning Berg – Transfermarkt (manager) 
(en) Henning Berg – national-football-teams.com 
(en) Henning Berg – Soccerbase.com 
(en) Henning Berg – FootballDatabase.eu 
(en) Henning Berg – Soccerway 
(en) Henning Berg – EU-Football.info 
(no) Henning Berg – Norges Fotballforbund